Na podlagi 25. člena Zakona o delovnih razmerjih (Uradni list RS, št. 21/13, 78/13 – popr., 47/15 – ZZSDT, 33/16 – PZ-F, 52/16, 15/17 – odl. US, 22/19 – ZPosS, 81/19, 203/20 – ZIUPOPDVE, 119/21 – ZČmIS-A, 202/21 – odl. US, 15/22, 54/22 – ZUPŠ-1, 114/23 in 136/23 – ZIUZDS), 57. člena Zakona o javnih uslužbencih (Uradni list RS, št. 63/07 – uradno prečiščeno besedilo, 65/08, 69/08 – ZTFI-A, 69/08 – ZZavar-E, 40/12 – ZUJF, 158/20 – ZIntPK-C, 203/20 – ZIUPOPDVE, 202/21 – odl. US, 3/22 – ZDeb in 32/25 – ZJU-1) in drugega odstavka 18. člena Uredbe o postopku za zasedbo delovnega mesta v organih državne uprave in v pravosodnih organih (Uradni list RS, št. 139/06, 104/10 in 32/25 – ZJU-1) **Republika Slovenija, Urad Vlade RS za komuniciranje, Gregorčičeva ulica 25, 1000 Ljubljana** objavljaprosto strokovno-tehnično delovno mesto za poln delovni čas za nedoločen čas s tri (3) mesečno poskusno dobo, in sicer:

**strokovni sodelavec V (šifra DM 179)**

**v Sektorju za vladno komuniciranje v Oddelku za odnose z mediji (OM).**

Kandidati, ki se bodo prijavili na prosto delovno mesto, morajo poleg splošnih pogojev, ki jih urejajo predpisi s področja delovnega prava, izpolnjevati naslednje pogoje:

* na zadnji dan roka za oddajo kandidatur morajo imeti zaključeno srednje tehniško in drugo strokovno izobraževanje/srednja strokovna izobrazba ali srednje splošno izobraževanje/srednja splošna izobrazba;
* delovnih izkušnje za zasedbo delovnega mesta niso zahtevane,
* znanje uradnega jezika;
* ne smejo biti pravnomočno obsojeni zaradi naklepnega kaznivega dejanja, ki se preganja po uradni dolžnosti, in ne smejo biti obsojeni na nepogojno kazen zapora v trajanju več kot šest mesecev;
* zoper njih ne sme biti vložena pravnomočna obtožnica zaradi naklepnega kaznivega dejanja, ki se preganja po uradni dolžnosti.

Naloge delovnega mesta so:

* priprava podatkov in sodelovanje pri zagotavljanju informacij z delovnega področja;
* opravljanje administrativnih tehničnih nalog z delovnega področja;
* priprava avdio video vsebin, snemanje dogodkov v studiu in na terenu;
* multimedijska produkcija in post produkcija vsebin;
* tehnična izvedba AVK dogodkov;
* fotografiranje in obdelava fotografij;
* sodelovanje pri oblikovanju grafičnih rešitev.

**Prednost pri izbiri bodo imeli kandidati s:**

* **poznavanjem in delovnimi izkušnjami na področju AV snemanja dogodkov,**
* **poznavanjem in delovnimi izkušnjami na področju video produkcije za družbena omrežja,**
* **poznavanjem in delovnimi izkušnjami montaže AV vsebin,**
* **poznavanjem programov PremierPro in After Effects,**
* **občutkom za spoštovanje rokov,**
* **pripravljenostjo za timsko delo.**

Prijava na prosto delovno mesto se odda na priloženem obrazcu in mora vsebovati:

1. izjavo kandidata o izpolnjevanju pogoja glede zahtevane izobrazbe, iz katere mora biti razvidna stopnja in smer izobrazbe ter leto in ustanova, na kateri je bila izobrazba pridobljena;
2. opis delovnih izkušenj, iz katerega je razvidno izpolnjevanje pogoja glede zahtevanih delovnih izkušenj (opis naj vsebuje navedbo delodajalca, skupen čas trajanja dela, opis dela ter stopnjo zahtevnosti delovnega mesta).

**Kandidati ob prijavi predložijo svoj portfelj video izdelkov (vsaj 5 kratkih video klipov) tako, da navedejo povezavo/podatke za dostop, ali pa jih naložijo na WeTransfer in navedejo povezavo.**

Zaželeno je, da prijava vsebuje tudi kratek življenjepis ter da kandidat v njej poleg formalne izobrazbe navede tudi druga znanja, sposobnosti in veščine, ki jih je pridobil.

Izbrani kandidat bo delo opravljal na **strokovno-tehničnem delovnem mestu strokovni sodelavec VI (izhodiščni plačni razred delovnega mesta je 5. plačni razred oz. 1.411,28 EUR bruto po celotni uskladitvi, Plača od datuma zaposlitve in do 30. 9. 2025 znaša 1.377,72 EUR, od 1. 10. 2025 znaša 1.411,28 EUR)**. Z izbranim kandidatom bo sklenjeno delovno razmerje za nedoločen čas, s polnim delovnim časom in s (3) trimesečnim poskusnim delom. Izbrani kandidat bo delo opravljal v uradnih prostorih Republika Slovenija, Urad Vlade RS za komuniciranje, Gregorčičeva ulica 25, 1000 Ljubljana, oziroma v drugih uradnih prostorih urada ter na terenu. **Izbrani kandidat bo svoje delo občasno opravljal tudi v stalni pripravljenosti.**

**Izbrani kandidat lahko delo opravlja tudi na svojem domu, do največ 12 delovnih dni mesečno, skladno s Pravilnikom o opravljanju dela od doma v Uradu Vlade RS za komuniciranje št. 020-2/2012/27 z dne 25. 3. 2022.**

Kandidati pošljejo prijavo v pisni obliki na priloženem obrazcu **"Vloga za zaposlitev**", v zaprti ovojnici, na naslov Urad Vlade Republike Slovenije za komuniciranje**, Gregorčičeva 25, 1000 Ljubljana**, z označbo **"DM 193 – strokovni sodelavec VI"** na spodnji levi oz. zadnji strani ovojnice,in sicer **najkasneje do 31. 8. 2025.** Delovno mesto bo objavljeno na spletnem mestu državne uprave GOV.SI in spletni strani Zavoda RS za zaposlovanje. Če je prijava poslana po pošti, se šteje, da je pravočasna, če je oddana na pošto s priporočeno pošiljko najkasneje zadnji dan roka za prijavo. Za pisno obliko prijave se šteje tudi elektronska oblika, poslana na elektronski naslov [**kadrovska.ukom@gov.si**](mailto:kadrovska.ukom@gov.si)**,** pri čemer veljavnost prijave ni pogojena z elektronskim podpisom.

**Predviden začetek dela je 1. november 2025.**

Kandidati bodo o izbiri pisno obveščeni najkasneje v (8) osmih dneh po zaključenem postopku. Obvestilo o končanem postopku bo objavljeno na enotnem portalu državne uprave GOV.SI: <https://www.gov.si/zbirke/delovna-mesta/>.

Informacije o delovnem področju: Andreja Šonc Simčič, vodja oddelka za odnose z mediji, e-naslov: [andreja.sonc@gov.si](mailto:andreja.sonc@gov.si).

V besedilu javne objave uporabljeni izrazi, zapisani v moški slovnični obliki, so uporabljeni kot nevtralni za moške in ženske.

Številka: 110-8/2025/2

Datum: 9. 7. 2025

Petra Bezjak Cirman l. r.,

direktorica

po pooblastilu št. 100-31/2010/148:

mag. Valerija Obu

vodja kadrovskega poslovanja